የዓለም የስደተኞች ቀን በኢትዮጵያ ለማክበር መዘጋጀቱን ኮሚሽኑ አስታወቀ
17ኛው የስደተኞች ቀን በኢትዮጵያ እንዲከበር ዓለም አቀፉ የስደተኞች ኮሚሽን መወሰኑን የኢትዮጵያ ስደተኞችና ከስደት ተመላሾች ጉዳይ አስተዳደር አስታውቋል ።የኢትዮጵያ ስደተኞችና ከስደት ተመላሾች ጉዳይ አስተዳደር ምክትል ዳይሬክተር አቶ ዘይኑ ጀማል ዛሬ በሰጡት ጋዜጣዊ መግለጫ፤ በኢትዮጵያም ''አጋርነት ለስደተኛ ወገኖቻችን'' በሚል መሪ ሃሳብ ሰኔ 13 ቀን 2009 ዓ.ም በጋምቤላ ጉኝየል የደቡብ ሱዳን ስደተኞች መጠለያ ጣቢያ ይከበራል።ከሚሽኑ በዓሉ በኢትዮጵያ እንዲከበር የወሰነው  አገሪቷ ስደተኞችን በማስተናገድ ባላት የረጅም ጊዜ ታሪክና ለስደተኞቹ እያደረገች ባለው ድጋፍ ነው ።ኢትዮጵያ ከጥር እስከ ግንቦት 2009 ዓመተ ብቻ 54 ሺህ 107 አዲስ ስደተኞች መቀበሏን ነው የተመለከተው ።ኢትዮጵያ ከ21 አገራት የመጡ 850 ሺህ ስደተኞችን ተቀብላ በስድስት ክልሎች 26 የስደተኛ መጠለያ፣ ከመጠለያ ውጪ አዲስ አበባን ጨምሮ በተለያዩ ከተሞች በማስፈር መጠለያና ሌሎች ድጋፎችን እያደረገች መሆኑን አብራርተዋል ።በዓሉ በየዓመቱ ስደተኞች የሚያጋጥሟቸውን ችግሮችና መፍትሄዎቻቸውን ለመላው የዓለም ማህበረሰብ በማስገንዘብ እንደሚከበር ነው የጠቀሱት ።በበዓሉ ላይ የዓለም ስደተኞች ከፍተኛ ኮሚሽነር ፍሊፖ ግራንዲን ጨምሮ የኢትዮጵያ ውጭ ጉዳይ ሚኒስትር፣ከፍተኛ የመንግስት ባለስልጣናት ፣የተለያዩ ግብረ ሰናይና ተቋማት ተወካዮች እንደሚገኙ ነው የተገለጸው ።በዓለም ስደተኞችን በመቀበል ቱርክ፣ ፓኪስታን፣ ሊባኖስ፣ ኢራን እና ኢትዮጵያ ቀዳሚዎቹ አምስት አገራት መሆናቸውን የዓለም አቀፉ የስደተኞች ኮሚሽን ሪፖርት ያመለክታል ።